«ЩыIэщ апхуэдэ IэщIагъэ — Хэкур хъумэн»
Тхыгъэм фIэщыгъэ хуэтщIа IэщIагъэм пылъ пщIэ лъагэмрэ жэуаплыныгъэ инымрэ щытепсэлъыхьащ КъБКъУ-м ХъыбарегъащIэ технологиехэмрэ экономикэмкIэ и колледжым (КИТиЭ) иджыблагъэ щекIуэ- кIа зэхуэсым. Университетым и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, КИТиЭ-м и студентхэм къахуэкIуат КъБР-м и дзэ комиссар Лыхь Мухьэмэдрэ Прохладнэ къалэм щыIэ дзэ часть 31681-м и 346-нэ спецназ бригадэ щхьэхуэм и командир полковник Стрельцов Вячеславрэ.
«Офицерхэр» фильм цIэрыIуэм хэта «ЩыIэщ апхуэдэ IэщIагъэ — Хэкур хъумэн» псалъэхэр зи къыхуеджэныгъэ зэхуэсым хьэщIэхэр щытепсэлъыхьащ дзэ къулыкъум хэлъ щхьэхуэныгъэхэм, абы пылъ пщIэмрэ нэмысым-рэ. Илъэс куэд и пэкIэ КъБКъУ-р къэзыуха Лыхь Мухьэмэд жиIащ иджырей дзэр щIэныгъэ куу зыбгъэдэлъ, псом хуэмыдэу хъыбарегъащIэ технологиехэм фIыуэ хэзыщIыкI, IэщIагъэлIхэм зэрыхуэныкъуэр.
— Зи щIалэгъуэхэр фыкъыхузоджэ Хэкум къулыкъу пэж хуэфщIэну, — къыхигъэщащ Лыхьым. — ИужькIэ Iэ тевдзэу къулыкъум адэкIи пыфщэ хъунущ, фыхуеймэ.
Лыхьым и псалъэхэм пищэу, зэIущIэм къыщыпсэлъащ Стрельцов Вячеслав. Абы студентхэр щыгъуазэ хуищIащ зи па-шэ дзэ спецназ бригадэм хэтхэм я пщэрылъ къалэнхэм, частым щызекIуэ хабзэхэм, щыщыIэ псэукIэм. А псори щIигъэбыдэжу щIалэгъуалэр ирагъэплъащ Прохладнэ къалэм щыIэ дзэ часть 31681-м теухуа видео презентацэ.
ХьэщIэхэм къыжраIахэм ящыщ куэд яфIэхьэлэмэтащ студентхэм. ИужькIэ абыхэм я упщIэхэм жэуап къратащ Лыхьми Стрельцовми. ЩIалэгъуалэр щIэупщIэрт КИТиЭ-р къэзыуххэм сыт хуэдэ дзэ частхэм къулыкъу щащIэну нэхъыфIми, бзылъхугъэ куэд дзэм ираджэми, дызытехьа гъатхэм КъБР-м щыщу къулыкъум цIыху дапщэ ираджэнуми, н. къ.
КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуесрэ КИТиЭ-м и унафэщI Нэхущ ФатIимэрэ зэIущIэм и кIэухыу хьэщIэ лъапIэхэм фIыщIэ ин хуащIащ къазэрыхуеб-лэгъам, щIалэгъуалэр зыщIагъэдэIуа Iущагъхэм папщIэ. ЛъэныкъуитIми къызэхуэсахэр къагъэгугъащ я зэдэлэжьэныгъэм адэкIи пащэну.
ЖЫЛАСЭ Маритэ.
